TABA YA LETLAKALA LA KA NTLE | KE PHELELA ENG?
Ka Gobane Dilo di a Fetoga
“Re gateletšwe ka ditsela tšohle, eupša ga se ra pitlaganywa wa go palelwa ke go šutha; re a gakantšhwa, eupša ga se gore ga re na tsela ya go tšwa.”—2 BAKORINTHE 4:8.
Go ipolaya go bitšwa seo go thwego ke tharollo ya sa ruri ya bothata bja nakwana. Le ge o ka nagana gore ga go kgonege, boemo bjo bo gateletšago—bjoo bo bonagalago bo le ka godimo ga matla a gago—e ka ba bja nakwana. Ge e le gabotse bo ka fetoga o sa letela.—Bona lepokisi le le rego: “Maemo a Bona a Ile a Fetoga.”
Gaešita le ge seo se sa direge, go kaone gore o rarolle mathata a gago ganyenyane-ganyenyane. Jesu o itše: “Le se ke la belaela ka letšatši le le latelago, gobane letšatši le le latelago le tla ba le dipelaelo tša lona. Letšatši le lengwe le le lengwe le lekanwe ke bošula bja lona.”—Mateo 6:34.
Eupša go thwe’ng ge e ba boemo bja gago bo ka se fetoge? Ka mohlala a re re o na le bolwetši bjo bo sa alafegego. Goba go thwe’ng ge e ba kgateletšego ya gago e bakwa ke boemo bjoo bo ka se kego bja bušetšwa morago, bjalo ka go senyega ga lenyalo goba lehu la moratiwa wa gago?
Gaešita le maemong a bjalo go na le selo seo o ka se fetošago: pono ya gago ka boemo. Ka go ithuta go amogela seo o ka se kgonego go se fetoša, o tla thoma go lebelela dilo ka leihlo le le nepagetšego. (Diema 15:15) E bile o tla kgona go hwetša ditsela tša go lebeletšana le boemo go e na le go rarolla bothata ka go ipolaya. Mafelelo e tla ba afe? O tla thoma go laola tsela yeo o naganago ka yona ka boemo bjoo bo bonagalago bo sa laolege.—Jobo 2:10.
GOPOLA SE: O ka se kgone go namela thaba ka kgato e tee, eupša o ka e namela kgato ka kgato. Go bjalo le ka mapheko ao o kopanago le ona, go sa šetšwe gore ke a magolo gakaakang go swana le thaba.
SEO O KA SE DIRAGO LEHONO: Boledišana le motho yo mongwe—mohlomongwe mogwera goba setho sa lapa—ka boemo bja gago. Motho yoo a ka go thuša go lebelela boemo bja gago ka pono e lekalekanego.—Diema 11:14.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn